**CYMDEITHAS SENEDDOL Y GYMANWLAD**

**PWYLLGOR GWEITHREDOL CANGEN SENEDD CYMRU**

**ADRODDIAD I GANGEN Y SENEDD AM Y CYFNOD
1 Ionawr 2019 - 25 Mawrth 2021**

**Cefndir**
Cytunodd Senedd Cymru yn unfrydol ar gynnig a lofnodwyd gan arweinwyr y pedair plaid i wneud cais i gael ei derbyn yn aelod o Gymdeithas Seneddol y Gymanwlad (CPA) ar 7 Gorffennaf 1999. Croesawyd Cymru yn ffurfiol yn aelod o Gymdeithas Seneddol y Gymanwlad yng nghyfarfod Cyffredinol y Gymdeithas yn Trinidad ar 19 Medi 1999.

**Strwythur y Gangen
Mae pob un o Aelodau’r Senedd yn aelod awtomatig o Gangen Cymru o Gymdeithas Seneddol y Gymanwlad**.

**Deiliaid Swyddi**

*Llywydd:* Elin Jones AS

*Is-lywydd:* Ann Jones AS

*Cadeirydd:* Rhun ap Iorwerth AS

*Ysgrifennydd:* Manon Antoniazzi,
Prif Weithredwr a Chlerc Senedd Cymru

*Ysgrifennydd Dros Dro:*
Al Davies, Uwch-reolwr Cysylltiadau Rhyngwladol a Phrotocol

**Pwyllgor Gweithredol y Gangen**

Rhianon Passmore AS
David Rowlands AS

David Melding AS (Gorffennaf 2020- presennol)
Mohammad Asghar AS (Ionawr 2019-Mehefin 2020)

**ADRODDIAD Y CADEIRYDD**

Oherwydd yr effaith y mae’r pandemig COVID-19 wedi'i chael ar waith y Gangen, yn ogystal ag etholiadau arfaethedig y Senedd, mae'r adroddiad hwn yn cwmpasu cyfnod hirach nag arfer.

Bu 2019 yn flwyddyn arbennig o brysur a chynhyrchiol i Gangen y Senedd o Gymdeithas Seneddol y Gymanwlad. Mae rhai uchafbwyntiau nodedig i'w crybwyll sy’n cynnwys cyfranogiad y Gangen yn y Gynhadledd Ranbarthol arloesol yn Guernsey; Cynhadledd Seneddol y Gymanwlad yn Uganda, yn ogystal â'n cynrychiolaeth gan Aelodau Senedd Ieuenctid Cymru yn Senedd Ieuenctid y Gymanwlad yn Delhi Newydd.

Cynhaliwyd digwyddiad cofiadwy ar Ddiwrnod y Gymanwlad hefyd i ddathlu'r berthynas rhwng Cymru ac Affrica ac rydym wedi mwynhau croesawu dirprwyaethau seneddol o nifer o wledydd, gan gynnwys y Maldives a Sri Lanka.

Mae ein Cangen wedi parhau i fod â phresenoldeb cryf mewn nifer o weithgareddau *Seneddwragedd y Gymanwlad*, gyda Joyce Watson AS a Rhianon Passmore AS yn arwain ein cynrychiolaeth yn y rhwydwaith hwn.

Wrth gwrs, newidiodd Covid-19 natur a ffocws ein gwaith yn sylfaenol ac ni fu unrhyw ymweliadau na chynadleddau mewnol nac allanol yn gorfforol ers mis Mawrth 2020.

Er gwaethaf hyn, mae cyfoeth o weithgarwch wedi parhau wrth i Gymdeithas Seneddol y Gymanwlad addasu i weithio’n rhithwir. Yn ogystal â mwynhau cymryd rhan mewn nifer o gynadleddau a rhaglenni rhithwir, mae Cangen y Senedd hefyd wedi manteisio ar y llwyfan i drafod ac arddangos y ffordd ystwyth ac arloesol yr ymatebodd Senedd Cymru i'r pandemig; gyda llawer o ddiddordeb yn hyn yn rhyngwladol.

Ym mis Mehefin 2020 cawsom ein tristáu gan farwolaeth sydyn Mohammad Asghar AS. Oscar oedd yr Aelod a fu'n gwasanaethu hiraf ar Bwyllgor Gweithredol ein Cangen; yn cynrychioli Grŵp Ceidwadwyr Cymru yn barhaus ers 2010. Roedd wedi cynrychioli’r Gangen mewn nifer o Gynadleddau’r Gymdeithas, gan gynnwys, yn fwyaf diweddar, yng Nghynhadledd Seneddol y Gymanwlad ym Mangladesh yn 2017, yn ogystal ag yn Rhanbarth Ynysoedd Prydeinig a Môr y Canoldir yn Guernsey yn 2019.

Roeddem yn falch o groesawu David Melding AS, cyfranogwr hirsefydlog yng ngwaith Cymdeithas Seneddol y Gymanwlad, i wasanaethu Grŵp Ceidwadwyr Cymru am weddill tymor y Senedd hon.

Un darn sylweddol o waith y mae'r Gangen wedi’i wneud dros y misoedd

diwethaf yw adolygu ac adnewyddu ein cyfansoddiad.

Bydd y rheolau newydd hyn, yr ymgynghorwyd arnynt gydag Aelodau o bob

grŵp plaid yn y Senedd, wrth symud ymlaen i'r Chweched Senedd, yn gwella

ein llywodraethu. Mae’r newidiadau allweddol yn cynnwys dulliau i sicrhau:

cydbwysedd tecach rhwng y rhywiau; hyrwyddo cylchred ar gyfer swyddi allweddol y Gangen yn ogystal â sicrhau bod cyfleoedd i gymryd rhan yng nghynadleddau’r Gymdeithas yn cael eu dyrannu’n decach.

Ar nodyn personol, hoffwn ddiolch i Aelodau Pwyllgor Gweithredol y Gangen am eu cyfraniad a'u cefnogaeth. Hoffwn hefyd ychwanegu cymaint yr wyf wedi mwynhau fy nghyfnod fel Cadeirydd Cangen y Senedd o Gymdeithas Seneddol y Gymanwlad. Rwyf wedi gweld drosof fy hun y cyfleoedd gwerthfawr y mae'r rhwydwaith yn eu darparu i ddysgu a chaffael arfer gorau yn ogystal ag arddangos ein gwaith yma yng Nghymru.

Gobeithio y caf gyfle i ailymgysylltu â gwaith y Gymdeithas yn y dyfodol a byddwn yn annog Aelodau eraill i wneud yr un peth.

***Rhun ap Iorwerth AS.***

*Cadeirydd Cangen y Senedd o Gymdeithas Seneddol y Gymanwlad.*

**GWEITHGAREDDAU YN YSTOD CYFNOD YR ADRODDIAD**:

**1. Cymryd rhan yng Nghynadleddau’r Gymdeithas**

***48ain Cynhadledd BIMR,
Guernsey, Mai 2019***

Roedd Rhun ap Iorwerth AS, Cadeirydd y Gangen, Mohammad Asghar AS, Rhianon Passmore AS, David Rowlands AS a Joyce Watson AS yn bresennol yn yr 48ain Gynhadledd Ranbarthol hon a oedd yn trafod y thema amserol “*Newyddion Ffug a Chamwybodaeth*”. [**Adroddiad**](https://senedd.cymru/media/fgppkgpw/adroddiad-cynhaled-bimr-guernsey-2019-5cg81910bp.doc)

***Cynhadledd Ranbarthol Caribïaidd***

***Trinidad, Gorffennaf 2019***

Dewiswyd Cadeirydd y Gangen, Rhun ap Iorwerth AS i gynrychioli ein Rhanbarth BIMR yn y gynhadledd hon. [**Adroddiad**](https://senedd.cymru/NAfW%20Documents/About%20the%20Assembly%20section%20documents/IRT/Adroddiad%20CPA%20Rhanbarth%20y%20Carib%C3%AF%20Americas%20a%27r%20Iwerydd.docx)

***64ain Cynhadledd Seneddol y Gymanwlad
Uganda, Medi 2019***
Ann Jones AS, Is-lywydd y Gangen, arweiniodd ein cynrychiolaeth yn y gynhadledd ryngwladol hon o’r Gymdeithas, gyda Delyth Jewell AS a gymerodd ran hefyd mewn rhaglen a drefnwyd gan Lywodraeth Cymru yn Mbale. [**Adroddiad**](https://senedd.cymru/media/bt1myk4i/uganda-2019-cy.docx)

***Cynhadledd Rithwir BIMR
Dan arweiniad Cangen Malta, Medi 2020***

Roedd y Gynhadledd rithwir hon, y gyntaf o'i fath ar gyfer ein Rhanbarth, yn canolbwyntio'n briodol ar y thema *Ymateb Seneddau i Bandemig COVID-19*. Cymerodd Pwyllgor Gwaith llawn Cangen y Senedd ran yn y gynhadledd, gyda Rhun ap Iorwerth AS, Cadeirydd y Gangen, yn rhoi prif gyflwyniad.

**2. Seneddwragedd y Gymanwlad**

***Rhaglen Diwrnod Rhyngwladol y Menywod
Marlborough House, Llundain
Mawrth 2019***Joyce Watson AS a gymerodd ran yn y rhaglen hon fel Cadeirydd Rhanbarthol Seneddwragedd y Gymanwlad.

***Rhaglen Allgymorth BIMR Seneddwragedd y Gymanwlad
Nicosia, Cyprus
Mehefin 2019***

Arweiniodd Joyce Watson AS y rhaglen dau ddiwrnod hon i Gyprus. Cynhaliwyd ystod eang o gyfarfodydd i archwilio ac annog mwy o gyfranogiad menywod mewn gwleidyddiaeth a bywyd cyhoeddus.

 ***Gweithdy San Steffan ar Graffu sy'n Sensitif i Ryw
Llundain, Mehefin 2019***

Ann Jones AS, Is-lywydd y Gangen, a Rhianon Passmore AS oedd yn cynrychioli’r Gangen yn y digwyddiad hwn yn San Steffan.

 ***6ed Cynhadledd BIMR Seneddwragedd y Gymanwlad
 Jersey, Medi 2019***Joyce Watson AS a Rhianon Passmore AS a gynrychiolodd y Gangen yn y Gynhadledd hon.

***7fed Cynhadledd BIMR Seneddwragedd y Gymanwlad
Ynysoedd Falkland, Chwefror 2020***

Joyce Watson AS a Rhianon Passmore AS a gynrychiolodd y Gangen yn y gynhadledd hon, a'r thema oedd *Goresgyn Stereoteipiau mewn Cymunedau Bach* [**Adroddiad**](https://senedd.wales/media/ljmbeiqr/cwp-falkland-islands-conference-report1.docx)

***8fed Cynhadledd BIMR Seneddwragedd y gymanwlad
Rhithwir, Chwefror 2021***
Rhianon Passmore AS a Suzy Davies AS a gynrychiolodd y Gangen yn y Gynhadledd hon a'r thema oedd *Blaenoriaethu Cynrychiolaeth Menywod a Hyrwyddo Seneddau sy’n Sensitif i'r Rhywiau.*

**3. Seneddwyr y Gymanwlad ag Anableddau**

Mae Ann Jones AS, Is-lywydd y Gangen, wedi chwarae rhan flaenllaw yn y rhwydwaith Seneddwyr y Gymanwlad ag Anableddau, a sefydlwyd yn ddiweddar. Mae hyn wedi cynnwys cadeirio gweithdy llwyddiannus ar “*Hwyluso Pobl ag Anableddau fel Etholwyr, Ymgeiswyr a Deddfwyr*” yng Nghynhadledd Seneddol y Gymanwlad yn Uganda, yn ogystal â chyfrannu at gyfres o [**fideos**](http://www.cpahq.org/cpahq/Main/Disabilities/Main/Programmes/Disabilities/Disabilities_home_page.aspx?hkey=82721b3c-9e3f-4e42-96ea-d468760f8c64) i hyrwyddo’r angen am seneddau hygyrch.

Ym mis Medi 2020, cafodd Ann Jones AS ei hethol gan seneddwyr ar draws ein Rhanbarth ni o Gymdeithas Seneddol y Gymanwlad i fod yn *Hyrwyddwr Seneddwyr ag Anableddau* cyntaf ar ei rhan.

Ers hynny, mae Ann Jones AS wedi gwahodd eiriolwyr mewn seneddau eraill yn y DU i gymryd rhan mewn trafodaethau am flaenoriaethau. Mae hefyd wedi cwrdd â’r wyth arall o Hyrwyddwyr Anableddau y Gymdeithas er mwyn bwrw ymlaen â gwaith y rhwydwaith pwysig newydd hwn o Gymdeithas Seneddol y Gymanwlad.

**4. Cefnogi Seneddau eraill y Gymanwlad**

***Rhaglen gweithdy Rheolau Sefydlog Senedd Gambia
Hydref 2019***

Fel rhan o'n gwaith ymgysylltu parhaus â'r Gambia mewn partneriaeth â'r Gymdeithas / WFD, cymerodd David Melding AS ran yn yr hyfforddiant gweithdy arbenigol hwn yn Senedd Gambia. [**Adroddiad**](https://www.uk-cpa.org/media/3381/gambia-draft-report-legislative-scrutiny-october-2019.pdf)

 ***Seminar Ôl-Etholiadol
Montserrat, Chwefror 2020***

David Melding AS a gynrychiolodd ein Cangen a'n Rhanbarth yn y seminar ôl-etholiadol hon. [**Adroddiad**](https://www.uk-cpa.org/media/3519/final-report_montserrat-pes-17-20-february-2020.pdf)
[**Linc**](https://www.uk-cpa.org/news-and-views/montserrat-post-election-seminar-reflections-by-david-melding-am/) i fyfyrdodau David Melding o'i brofiad.

***Gweithdy Pwyllgorau Dethol Cymdeithas Seneddol y Gymanwlad, y Deyrnas Unedig, ar gyfer senedd Anguilla
Gorffennaf 2020***Dewiswyd David Melding AS i gymryd rhan yn y gweithdy hwn, fel rhan o gydweithrediad rhwng Cymdeithas Seneddol y Gymanwlad, y Deyrnas Unedig ac Ysgrifenyddiaeth y Gymdeithas. Cafodd y Seminar ôl-etholiadol rithwir ei theilwra i ddiwallu anghenion seneddwyr newydd-etholedig, yn ogystal â’r rheini sydd wedi’u hailethol, ac roedd yn canolbwyntio ar *Rôl Pwyllgorau Dethol*, *Rôl y Pwyllgor Cyfrifon Cyhoeddus*, *Ysgrifennu Adroddiadau a Chyflawni Effaith.*[**Linc**](https://www.uk-cpa.org/news-and-views/elections-representation-and-oversight-reflecting-on-cpa-uks-recent-work-with-anguilla/)

***Gweithdy PCC Anguilla Cymdeithas Seneddol y Gymanwlad, y DU
Tachwedd 2020***

Cymerodd Rhianon Passmore AS (a Chlerc Pwyllgor Cyfrifon Cyhoeddus y Senedd Fay Bowen) ran yn y Gweithdy hwn, gan arwain ar sesiwn yn edrych sut i barhau'n effeithiol fel Pwyllgor Cyfrifon Cyhoeddus mewn byd rhithwir. [***Adroddiad***](https://www.uk-cpa.org/media/3884/anguilla-pac-workshop-final-report.pdf)

##

**5. Ymgysylltu â Phobl Ifanc Cymru**

***Nodi Diwrnod y Gymanwlad
San Steffan, Mawrth 2019***Cynrychiolwyd y Gangen gan ddau berson ifanc yn y digwyddiad swyddogol i Nodi’r Gymanwlad. Cymerodd Laura Johnson a Zach Evans ran yn y rhaglen, a'r thema oedd "*Cymanwlad Cysylltiedig*".

***10fed Senedd Ieuenctid y Gymanwlad
Delhi Newydd, India
Tachwedd 2019***

Cydweithiodd y Gangen â thîm Senedd Ieuenctid Cymru er mwyn hwyluso ein cynrychiolaeth yn y gynhadledd hon. Dewiswyd Rhian Shillabeer a Talulah Thomas, Aelodau o’r Senedd Ieuenctid, i gynrychioli'r Senedd yn Senedd Ieuenctid y Gymanwlad yn Delhi Newydd, India. [**Adroddiad**](https://senedd.cymru/media/jq3jdwi2/10fed-cyp-adroddiad.pdf)

**6. Ymateb y Senedd i Covid-19**

**Digwyddiad *Bord Gron BIMR*
*Mehefin* 2020**

Bwriad y digwyddiad hwn oedd darparu llwyfan i seneddwyr gael cipolwg o astudiaeth achos y Senedd mewn ymateb i’r pandemig Covid-19.

Rhoddwyd y prif gyflwyniad gan Rhun ap Iorwerth AS, Cadeirydd y Gangen, a wnaeth rannu’r prif wersi a ddysgwyd yn sgil yr arloesiadau, a pha mor gyflym roedd Senedd Cymru wedi ymateb i COVID-19.

Mae mwy o fanylion a chrynodeb o'r digwyddiad Bord Gron ar gael [**yma**](https://www.uk-cpa.org/news-and-views/5-lessons-from-cpa-uk-virtual-roundtable-responding-to-covid-19-parliamentary-democracy-post-quarantine)

 ***Gweithgor BIMR ar Covid-19***Mae aelodau o wahanol Ganghennau BIMR wedi gwirfoddoli i arwain ffrydiau gwaith ar themâu strategol amrywiol, sy'n gysylltiedig â’r Pandemig Covid.

Rhianon Passmore AS sydd wedi bod yn arwain ar y thema **Seneddau Ystwyth ac Effeithiol** a bydd yn cyflwyno gweminar i'r Rhanbarth cyn bo hir ar brofiad y Senedd.

**7. Ymweliadau nodedig a gweithgareddau eraill.**

***Ymweliad Llywydd a Chadeirydd y Gangen â Botswana a De Affrica, Chwefror – Mawrth 2019***

Roedd yr ymweliad â senedd Botswana yn gyfle i werthuso’r gefnogaeth barhaus y mae’r Senedd yng Nghymru wedi’i darparu mewn amrywiaeth o feysydd.

Roedd ymweliad byr dilynol â Senedd Daleithiol y Western Cape yn Cape Town yn cynnwys trafodaeth ar nifer o faterion sydd o gyd-ddiddordeb, megis llywodraethu seneddau datganoledig; materion ynghylch capasiti; Polisi Urddas a Pharch y Senedd yn ogystal â Senedd Ieuenctid Cymru. Mae adroddiad yr ymweliad ar gael [yma](https://senedd.cymru/NAfW%20Documents/About%20the%20Assembly%20section%20documents/IRT/Ymweliad%20y%20Llywydd%20%20i%20Affrica%202019.doc)

***Ymweliad o dan arweiniad y Llywydd â Chanada
Chwefror 2020***

Aeth y Llywydd, ynghyd ag Ann Jones AS, y Dirprwy Lywydd a Suzy Davies AS, Comisiynydd y Senedd, ar ymweliad â Chanada.

Roedd y rhaglen, a oedd yn cynnwys rhaglenni swyddogol yn y senedd ffederal yn Ottawa a Chynulliad Cenedlaethol Quebec, yn gyfle i drafod ystod o faterion o ddiddordeb megis gweithio’n ddwyieithog, cydraddoldeb rhywiol, ymgysylltu â dinasyddion ac archwilio a chraffu ariannol. Mae adroddiad yr ymweliad ar gael [yma](https://senedd.wales/media/amkov1sc/adroddiad-canada-2020-cy.pdf)

***Digwyddiad y Gymanwlad/Rhyngwladol "Cymru a'r Byd"
Senedd, Mawrth 2019***Cynhaliwyd derbyniad amser cinio yn y Senedd i nodi Diwrnod y Gymanwlad. Thema'r derbyniad oedd "*Cymru ac Affrica*" ac roedd yn cynnwys areithiau gan Lywydd a Chadeirydd y Gangen yn ogystal â pherfformiad cofiadwy gan Ballet Nimba.

***Fforwm Seneddol y Gymanwlad
Newid Hinsawdd: Paratoi at Glasgow COP26******Cynhadledd Rithwir, Mawrth 2021***
Mae sawl Aelod o Bwyllgor *Newid Hinsawdd, Amgylchedd a Materion Gwledig* y Senedd wedi cymryd rhan yn y fforwm hwn.

***Hyfforddiant Cennad Arsylwi Etholiad***

Yn ystod y cyfnod adrodd hwn, mae Rhun ap Iorwerth AS, Cadeirydd y Gangen, Rhianon Passmore AS a David Melding AS wedi dilyn hyfforddiant Cennad Arsylwi Etholiad a drefnwyd gan Ysgrifenyddiaeth BIMR.

**8. Ymwelwyr â’r Senedd o’r Gymanwlad**.

Mae'r Gangen wedi helpu i ddatblygu rhaglenni ar gyfer ymwelwyr rhyngwladol â'r Senedd, gan gynnwys Llefarwyr, Uchel Gomisiynwyr, a dirprwyaethau a swyddogion o wledydd a seneddau'r Gymanwlad, gan gynnwys Canada. Awstralia (ffederal a thaleithiol), India, Singapore, Y Gambia, Maldives a Sri Lanka.

**9. Cynllun Nawdd y Gangen** (parhaus).
Atgoffir yr Aelodau am y cynllun hwn, ac fe'u hanogir i chwilio am gyfleoedd i wneud cais am gefnogaeth ar gyfer ymweliadau astudio â Seneddau eraill y Gymanwlad. Dylai Aelodau sydd â diddordeb yn y cyfle hwn nodi hynny, yn y lle cyntaf, mewn neges e-bost at Al Davies, Ysgrifennydd Dros Dro'r Gangen: (al.davies@senedd.cymru) gan roi amlinelliad byr a chynllun busnes ar gyfer eu hymweliad astudio arfaethedig.

**10. Edrych tua'r dyfodol**

 2021

* Cynhadledd BIMR, Belfast (Medi)

 2022

* Cynhadledd BIMR, St Helena
* Cynhadledd Seneddol y Gymanwlad, Halifax, Nova Scotia (Canada).

25 Mawrth 2021

Cipolwg ar Weithgarwch Cangen y Senedd o Gymdeithas Seneddol y Gymanwlad 2019-2021 **Atodiad**

